บุญทรงเคลียร์ภาษีชินสรรพากรตั้งโต๊ะแถลง
&#8220;บุญทรง&#8221; สั่งสรรพากรตั้งโต๊ะชี้แจงไม่เก็บภาษีหุ้นชินคอร์ป 1.2 หมื่นล้านบาท จากอดีตนายกฯ ทักษิณ
30 ส.ค. 2554

“บุญทรง” สั่งสรรพากรตั้งโต๊ะชี้แจงไม่เก็บภาษีหุ้นชินคอร์ป 1.2 หมื่นล้านบาท จากอดีตนายกฯ ทักษิณ 
นายบุญทรง เตริยาภิรมย์ รมช.คลัง กำกับดูแลกรมสรรพากร กล่าวว่า ได้สั่งให้นายสาธิต รังคสิริ อธิบดีกรมสรรพากร ทำรายละเอียดเรื่องการไม่เก็บภาษีหุ้นชินคอร์ป จำนวน 1.2 หมื่นล้านบาท กับ พ.ต.ท.ทักษิณ ชินวัตร อดีตนายกรัฐมนตรี และชี้แจงกับสื่อมวลชนและประชาชนอย่างเป็นทางการ เนื่องจากเป็นเรื่องที่รายละเอียดและเกี่ยวข้องกับข้อกฎหมายจำนวนมาก รวมถึงเป็นเรื่องที่สังคมมีคำถามจำนวนมากว่าทำไมถึงเก็บภาษีไม่ได้
นายสาธิต กล่าวว่า หลังจากวันเกิดกรมสรรพากรในวันที่ 2 ก.ย.นี้ จะทำการแถลง ขณะนี้ยังไม่สามารถอธิบายได้ว่า สาเหตุที่ไม่สามารถเก็บภาษีหุ้นจากอดีตนายกรัฐมนตรีนั้น มาจากติดขัดข้อกฎหมายในมาตราใด
นอกจากนี้ ในส่วนของคดีนายบรรณพจน์ ดามาพงศ์ ถูกศาลอุทธรณ์ตัดสินว่ามีความผิดจากการไม่เสียภาษีจากการได้มาซึ่งหุ้นจำนวน 546 ล้านบาท ตั้งแต่ปี 2540 จะต้องมีผู้บริหารและเจ้าหน้าที่กรมสรรพากรรับผิดชอบทางแพ่งกับความเสียหายที่เกิดขึ้นหรือไม่ ก็จะแถลงพร้อมกันกับข้อคิดเห็นในเรื่องการไม่เรียกเก็บเงินจากภาษีหุ้นของอดีตนายกรัฐมนตรีด้วย
ก่อนหน้านี้ น.ส.สุภา ปิยะจิตติ รองปลัดกระทรวงการคลัง ที่เป็นผู้ลงนามเห็นชอบตามที่กรมสรรพากรเสนอให้ไม่ยื่นอุทธรณ์เรียกเก็บภาษีหุ้นจากนายพานทองแท้ ชินวัตร และ น.ส.พินทองทา ชินวัตร 1.2 หมื่นล้านบาท กล่าวว่า ที่ต้องอนุมัติเพราะสรรพากรแจ้งว่า เนื่องจากมีคำพิพากษาศาลฎีกาแผนกคดีอาญาของผู้ดำรงตำแหน่งทางการเมืองในคดียึดทรัพย์ พ.ต.ท.ทักษิณ ระบุไว้ชัดเจนว่า เจ้าของหุ้นตัวจริงคือ พ.ต.ท.ทักษิณ แต่ในหนังสือที่ส่งกลับไปยังกรมสรรพากรได้ระบุไว้ว่า ให้กรมสรรพากรไปประเมินเรียกเก็บภาษีจากเจ้าของตัวจริง คือ พ.ต.ท.ทักษิณ โดยเห็นควรว่าให้ดำเนินการให้ถึงที่สุด และให้ศาลภาษีเป็นคนชี้ขาด ไม่ใช่กรมสรรพากรรีบออกมาด่วนสรุปว่า อดีตนายกฯ ทักษิณไม่ต้องเสียภาษี โดยใช้ดุลพินิจว่าขายหุ้นบริษัท ชินคอร์ป ให้เทมาเซกในตลาดหลักทรัพย์ฯ ทำให้ไม่ต้องเสียภาษี
น.ส.สุภา ยังกล่าวว่า กรณีที่กรมสรรพากรตีความว่า พ.ต.ท.ทักษิณถูกยึดทรัพย์ไปแล้วไม่ควรไปเก็บภาษีเพราะจะซ้ำซ้อนนั้น ก็ถือว่าไม่ถูกต้องเช่นกัน เพราะการยึดทรัพย์เป็นการดำเนินการเอาผิดตามกฎหมาย ป.ป.ช. มาตรา 101 ส่วนการเก็บภาษีเป็นเรื่องประมวลรัษฎากร ที่ต้องทำให้ถูกต้องก่อนหมดอายุความ
“ที่สรรพากรเหมาว่านิติกรรมอำพราง แล้วการซื้อขายหุ้นชินคอร์ปในช่วงรอยต่อของแอมเพิลริชเป็นโมฆะ ไม่มีเกิดขึ้นจริง และให้เหลือแค่ช่วงอดีตนายกฯ ขายหุ้นชินคอร์ปให้กับเทมาเซก เป็นเรื่องที่ไม่ถูกต้อง ซึ่งจะส่งผลให้มีปัญหาทางการเมืองและข้อกฎหมายตามมาอีกมาก” น.ส.สุภาชี้แจง